Talous- ja sosiaalikomitean lausunto aiheista: - "Ehdotus neuvoston asetukseksi (EY) maatalouden euromääräisestä valuuttajärjestelmästä", ja - "Ehdotus neuvoston asetukseksi (EY) siirtymätoimenpiteistä euron käyttöönottamiseksi yhteisessä maatalouspolitiikassa"



Virallinen lehti nro C 407 , 28/12/1998 s. 0228



Talous- ja sosiaalikomitean lausunto aiheista: "Ehdotus neuvoston asetukseksi (EY) maatalouden euromääräisestä valuuttajärjestelmästä", ja "Ehdotus neuvoston asetukseksi (EY) siirtymätoimenpiteistä euron käyttöönottamiseksi yhteisessä maatalouspolitiikassa" (98/C 407/40) Neuvosto päätti 3. heinäkuuta 1998 Euroopan yhteisön perustamissopimuksen 43 ja 198 artiklan nojalla pyytää talous- ja sosiaalikomitean lausunnon edellä mainituista ehdotuksista. Talous- ja sosiaalikomitea antoi lausunnon valmistelun yleisesittelijä José María Espuny Moyanon tehtäväksi. Talous- ja sosiaalikomitea hyväksyi 9. 10. syyskuuta 1998 pitämässään 357. täysistunnossa (syyskuun 9. päivän kokouksessa) seuraavan lausunnon äänin 59 puolesta, yksi vastaan 8:n pidättyessä äänestämästä. 1. Johdanto 1.1. Tarkasteltavana olevassa asiakirjassa käsitellään maatalouden valuuttajärjestelmän perinpohjaista muutosta, joka tarvitaan otettaessa euro käyttöön yhteisessä maatalouspolitiikassa (YMP) 1. tammikuuta 1999 alkaen. Nykyisen valuuttajärjestelyn erikoisuutena on maatalouden omien muuntokurssien, ns. vihreiden kurssien käyttö. Euron tosiasiallinen ja laajamittainen käyttö YMP:n mukaisten hintojen ja summien maksuvaluuttana tekee vihreiden kurssien soveltamisen tarpeettomaksi. Koska tietyt jäsenvaltiot eivät kuulu euroalueeseen, jäljelle jää vielä pienehkö maatalouden valuuttajärjestelmä. Komission ehdotus perustuu tämänhetkisestä järjestelmästä saatuihin kokemuksiin. Siinä otetaan kuitenkin huomioon euron käyttöönotosta aiheutuva uusi tilanne sekä "Agenda 2000":ssa YMP:n uudistuksesta esitetyt suuntaviivat. 1.2. Ensimmäisessä ehdotuksessaan komissio esittelee maatalouden valuuttajärjestelmän, jota sovelletaan 1. tammikuuta 1999 alkaen. Toisessa ehdotuksessaan se kuvaa siirtymätoimenpiteitä, joiden turvin siirrytään voimassa olevasta järjestelmästä uuteen. 1.3. Ehdotukset sisältävät erityisesti seuraavaa: Tilanne yksinkertaistuu merkittävästi, kun luovutaan erityisistä maatalouden muuntokursseista ja siirrytään käyttämään yleisesti valuuttamarkkinoiden todellista kurssia kaikissa, niin euroalueeseen kuuluvissa kuin siihen kuulumattomissa jäsenvaltioissa. Muuntokurssi on oleva euroalueen jäsenvaltioille pysyvästi vahvistettava muuntokurssi ja muille määräytymisperusteen päivänä voimassa oleva valuuttakurssi. Asteittain alenevan ja väliaikaisen tasaustukijärjestelmän säilyttäminen euroalueen ulkopuolisten maanviljelijöiden tukena vaihtokurssin mahdollisen revalvaation tilanteessa. Tähän saadaan malli käytössä olevasta järjestelmästä. Uudessa järjestelmässä, joka on vapaaehtoinen asianomaiselle jäsenvaltiolle ja yhteisön osittain kustantama, tehdään ero suorien tukien pienenemisestä aiheutuvan maataloustulon laskun ja revalvaation vaikutuksesta muiden YMP:n puitteissa sovittujen tukien laskun välillä. Tämä siirtymätoimenpide poistetaan käytöstä 1. tammikuuta 2002 mennessä. Euron käyttöönoton seurauksena puretaan 21:een joulukuuta 1998 sovellettavien vihreiden kurssien ja markkinakurssien väliset erot. Valuuttakurssien erojen poistaminen, jota voidaan verrata vihreiden vaihtokurssien viimeiseen revalvaatioon tai devalvaatioon voimassa olevan järjestelmän ehdoin, mahdollistaa tasausmaksujen maksamisen joko entisen tai 1. tammikuuta 1999 voimaan tulevan järjestelmän mukaan. 2. Yleistä 2.1. Komitea kannattaa komission ehdotusten yleislinjausta. Tarkoituksena on yksinkertaistaa huomattavasti nykyistä järjestelmää, jonka säännöt ovat maanviljelijöiden, jalostusteollisuuden ja muiden toimijoiden mielestä kaikkein monimutkaisin ja epäselvin osa YMP:tä, joskin tarkoituksensa täyttävä. 2.2. Komitea yhtyy komission analyysiin, jonka mukaan euron käyttöönotto ja YMP:n kehitys mahdollistavat erityisten maatalouden muuntokurssien korvaamisen euron todellisella kurssilla myös euroalueeseen liittymättömissä jäsenvaltioissa jo 1. tammikuuta 1999 alkaen. Tämä linja mahdollistaa nykyistä joustavamman ja taloudellista todellisuutta paremmin vastaavan järjestelmän soveltamisen YMP:n puitteissa. 2.3. Merkittäviä etuja on paljon: Virallisten maataloushintojen vakaus euroalueen tuottajien ja jalostajien kannalta poistaa monia väärinkäsityksiä ja jännitteitä aiheuttaneen tekijän YMP:n toimijoiden välisistä liikesuhteista niin tuotannossa kaikkine jalostusvaiheineen kuin jakelussa. Kun euroalueeseen kuulumattomissa maissa virallisten hintojen muuntaminen kansalliseen valuuttaan yksinkertaistuu markkinakurssin korvatessa vihreän kurssin, on mahdollista turvautua rahoitusmarkkinoiden mekanismeihin pyrittäessä torjumaan vaihtokurssien heilahtelu. Virallisten maataloushintojen vihreiden kurssien poistaminen johtaa epäsuorasti myös markkinahintojen avoimuuden kasvuun. Uusi järjestelmä lopettaa vihreiden kurssien ja markkinakurssien välisten erojen aiheuttamat keinotekoiset kauppavirrat. Talousarvion kannalta tarkasteltuna nykyiseen maatalouden valuuttajärjestelmään liittyvän valuuttaerojen epäsymmetrian aiheuttaman kustannuskasvun vaikutus häviää. 3. Erityistä 3.1. Komitea tietää, että suurin ongelma on kuten aiemminkin maataloustulojen supistumisen korvaaminen hintojen pudottua ja YMP:n tukien kavennuttua revalvaation jälkeen. Kysymys koskee koko EU:ta, mutta ennen kaikkea euroalueeseen kuulumattomia jäsenvaltioita. Kun otetaan huomioon YMP:n kehitys, kysymys muuttuu suorien tukien osalta hyvin ongelmalliseksi. 3.2. Komitea on seurannut korvausjärjestelyiden kehitystä tämänhetkisessä maatalouden valuuttajärjestelmässä. Kehitykseen ovat vaikuttaneet vuorollaan budjettivaatimukset, YMP:n kehittäminen ja EU:n kansainväliset sitoumukset. Komitea pitää uusia korvausjärjestelyitä saadun kokemuksen ja euron luoman uuden tilanteen loogisena seurauksena. Se pitää hyvänä järjestelmien väliaikaisuutta, mutta katsoo, että tilanne tulee tarkistaa ennen niiden lakkauttamista 1. tammikuuta 2002.3.3. Komitea huomauttaa komissiolle kuitenkin, että tasaustukien luonne ja rahoitustapa eivät riitä poistamaan epäsuhtaa jäsenvaltioissa ja niiden kesken. Tästä syystä komitea ehdottaa, että tasaustukia maksettaessa järjestelmää sovelletaan syrjimättä kaikkiin asianosaisiin, myös teollisuuteen. 3.4. Maatalouden euromääräisestä valuuttajärjestelmästä annetun ehdotuksen 8 artiklan (suorat maksut euroina) osalta komitea panee merkille euroalueen ulkopuolisille jäsenvaltioille tarjotun mahdollisuuden maksaa YMP:ssä säädettyjä maksuja euroina kansallisen valuutan sijaan. Jotta uusi järjestelmä olisi tasapuolinen euroalueeseen kuuluvien ja kuulumattomien maiden kannalta, on välttämätöntä valvoa artiklan määräysten tiukkaa noudattamista, jottei euron käyttö olisi euroalueeseen kuulumattomille jäsenvaltiolle edullisempaa kuin talous- ja rahaliittoon kuuluville. 4. Päätelmät 4.1. Komitea kannattaa komission ehdottamaa maatalouden uutta valuuttajärjestelmää sen päälinjoissa. Ehdotetulle järjestelmälle on ominaista lähestyminen taloudelliseen todellisuuteen, pyrkimys yksinkertaisuuteen ja budjettikulujen alentamiseen. 4.2. Komitea toivoo, että euron käyttöönotto tasapainottaa valuuttamarkkinoita ja siten pienentää maatalouden valuuttajärjestelmän merkitystä. Komitea toivoo, että kaikki jäsenvaltiot voivat lopulta ottaa käyttöön yhteisen rahan. Se ratkaisisi lopullisesti kysymyksen maatalouden valuuttajärjestelmästä. 4.3. Komitea toteaa, että komission ehdotuksessa ei käsitellä uusia jäsenvaltioita, ja se kehottaa komissiota tarkastelemaan seikkaa heti jäsenyyden siirtymäjärjestelyjen selvittyä. 4.4. Komitea pyytää komissiota ja neuvostoa ottamaan huomioon lausunnossa esitetyt erityishuomiot. Bryssel 9. syyskuuta 1998. Talous- ja sosiaalikomitean puheenjohtaja Tom JENKINS LIITE talous- ja sosiaalikomitean lausuntoon Äänestyksessä hylättiin seuraava muutosehdotus: Kohta 3.4 Korvataan seuraavasti: "3.4. Komitea katsoo, että uusi valuuttajärjestelmä tulee laatia ja sitä tulee soveltaa siten, että se on tasapuolinen euroalueeseen kuuluvien ja kuulumattomien maiden kannalta. Tämä koskee 8 artiklassa ehdotettua mahdollisuutta maksaa YMP:ssä säädettyjä maksuja euroina kansallisen valuutan sijaan. Se koskee myös laadittavia siirtymäsääntöjä, joiden mukaan suorien tukien kompensaatio perustuu jo toteutuneeseen tuotantoon. Tämä saattaa aiheuttaa vääristymiä myönnettävien tukien ja tukea hakevien välillä. Myös ehdotus jäsenvaltioiden osallistumisesta rahoitukseen voi aiheuttaa ongelmia." Äänestyksen tulos Jaa-ääniä: 14, ei-ääniä: 32, tyhjiä: 9.